Továbbra is a Toyota a világ legértékesebb autógyártója
Közzétette a száz legértékesebb globális márkát rangsoroló listáját az Interbrand szervezet. Bár a gazdasági környezet radikális változásai nem kedveztek az autógyártóknak, a Toyota őrzi több mint húsz éve megszerzett elsőségét.

A mesterséges intelligencia térnyerése a globális gazdaságra is felmérhetetlen hatással volt. A márkáknak alapjaitól kezdve szükséges újragondolniuk létezésüket és stratégiájukat, hiszen a fogyasztók egyre nagyobb mértékben nem saját maguk választanak a rendelkezésre álló lehetőségek közül. Amikor a döntés egy részét már nem emberek hozzák, a márkáknak soha nem látott kihívásokkal kell szembe nézniük. Még nincs szó arról, hogy kihalnának, de a kiválasztódás felgyorsult: ha a márkák mennyisége meg is marad a világpiacon, elkerülhetetlenül csökkenni fog azok száma, amelyek valóban sikeresnek és befolyásosnak mondhatják magukat. Ebben a küzdelemben pedig a márkáknak meg kell hozniuk a döntést, hogy beszállnak-e az algoritmusok kegyeiért folyó háborúba, vagy olyan ikonikus branddé fejlődnek, amely képes megragadni a döntéshozás emberi oldalát, és a klasszikus eszközökön (márkahűség, tudatos választás) keresztül gondoskodnak a piaci eredményességről.
Ezekkel a gondolatokkal vezette fel 2026. évi Best Global Brands tanulmányát az Interbrand: az 1974-ben alapított tanácsadó szervezet, amely a márkastratégia, az analitika, az arculattervezés és a márkaérték-megállapítás egyik legelismertebb globális szakértője. A 2000 óta minden évben kiadott tanulmány nem csak a pillanatnyi állapotokat ismerteti, de azokra a márkákra és iparágakra is felhívja a figyelmet, amelyektől jelentős növekedésre lehet számítani a közeljövőben. A szempontok a kezdetektől fogva azonosak: a tanulmány a pénzügyi teljesítmény, a vásárlói döntést befolyásoló képesség és a jövőbeli stabilitás megteremtésének a képessége alapján határozza meg az egyes márkák értékét.
A nehézség ellenére – vagy inkább pont a megváltozott környezet miatt – 2026-ban soha nem látott magasságokba emelkedett a Top 100-as listán szereplő márkák összértéke: elérte a 3,9 billió dollárt, ami 8,1 százalékkal haladja meg a 2025-ös értéket. Csakhogy, amint a fentiek is érzékeltetik, nem mindenki részesült egyforma mértékben a fejlődésből. A tíz legértékesebb márka felét technológiai szereplők teszik ki, ez az iparág önmagában a teljes listaérték 48%-át teszi ki. Az NVIDIA például 71%-os növekedéssel úgy került be a Top 10-be, hogy 2023-ban még nem is szerepelt a listán.

A piaci változások egyik legnagyobb vesztese az autóipar, az ügyfélelvárások és a piaci környezet gyors változása miatt az iparág tizenhárom szereplője együttesen 56,95 milliárd dollárt veszített márkaértékéből. Ami nem változott: az elszenvedett értékvesztés ellenére a Toyota továbbra is magabiztosan őrzi 2004-ben megszerzett, és azóta nem eresztett elsőségét az autóipari szereplők között. Ugyanakkor az összesített listán, ahol az elmúlt négy évben stabilan tartotta hatodik helyét, idén hátrébb csúszott.
2026-ban ugyanaz a tizenhárom autógyártó szerepel a Best Global Brands listán, mint tavaly. Az év egyértelmű vesztese a Tesla, amely 38 százalékot megközelítő mértékben veszített értékéből, míg a legjobb teljesítményt a Ferrari mutatta +14,7 százalékkal. Az olasz luxusmárka sikere összecseng az Interbrand azon meglátásával, hogy ebben az új korban azok a márkák érhetnek el tartós eredményeket, amelyek új iparágakra is kiterjesztik tevékenységeiket, új piacokon mérettetik magukat, erősítik kulturális relevanciájukat, és figyelmet fordítanak a hosszú távú márkastratégia kialakítására. A Ferrari egyike annak a négy autómárkának, amely a globális listán képes volt javítani pozícióját.
A legértékesebb autómárkák, 2026
	 
	Iparágon belüli helyezés (2025)
	Összesített helyezés (2025)
	Márkaérték (2025), mrd USD
	Márkaérték változása

	Toyota
	1 (1)
	9 (6)
	59,5 (74,2)
	-19,9%

	Mercedes-Benz
	2 (2)
	20 (10)
	40,8 (50,1)
	-18,6%

	BMW
	3 (3)
	22 (14)
	38,4 (46,8)
	-17,9%

	Hyundai
	4 (6)
	29 (30)
	25,0 (24,6)
	+1,6%

	Honda
	5 (5)
	45 (29)
	19,4 (24,8)
	-21,8%

	Tesla
	6 (4)
	50 (25)
	18,3 (29,5)
	-37,8%

	Ferrari
	7 (8)
	51 (54)
	17,7 (15,4)
	+14,7%

	Audi
	8 (7)
	65 (52)
	12,4 (15,4)
	-19,5%

	Porsche
	9 (10)
	66 (57)
	12,4 (15,0)
	-17,5%

	Volkswagen
	10 (9)
	71 (56) 
	11,6 (15,0)
	-23,0%

	Kia
	11 (12)
	87 (89)
	8,8 (8,5)
	+2,7%

	BYD
	12 (13)
	89 (90)
	8,5 (8,1)
	+4,5%

	Nissan
	13 (11)
	100 (82)
	7,2 (9,4)
	-23,2%



A Toyota márkaértéke 2017 – 2026 
	 
	2017
	2018
	2019
	2020
	2021
	2022
	2023
	2024
	2025
	2026

	Márkaérték (milliárd USD)
	50,3
	53,4
	56,2
	51,6
	54,1
	59,8
	64,5
	72,8
	74,2
	59,5



Fotók: Toyota
Grafika: Interbrand.com

 

Kiadta a Smarter Média Kommunikációs Ügynökség (http://news.smartermedia.hu)

